text: 
  Af Vibeke Scheibel
  
  
  Debatten om udlændinge i Danmark må ikke føre til fremmedhad og 
  racisme.
  
  Derfor skal lederne af de politiske partier påtage sig et direkte 
  ansvar.
  
  Det mener Socialdemokratiets næstformand Birte Weiss og foreslår, at de
   politiske ledere kommer med i det ligebehandlingsnævn, som Folketinget
   kort før sommerferien besluttede at nedsætte.
  
  Birte Weiss henviser til Tyskland, hvor dialogen kortsluttes af 
  brandbomber og dramatiske sammenstød. " Vi vil ikke finde os i, at 
  det samme skal ske i Danmark, " siger hun.
  
  Informationssekretær i Danmarks Socialdemokratiske Ungdom ( DSU ), Hans 
  Stavnsager, er positivt overrasket over ideen.
  
  DSU har nemlig længe ment, at Socialdemokratiet deltog alt for lidt i
   debatten om udlændinge. Derfor kører DSU i disse måneder en kampagne
   mod fremmedhad og racisme, hvor de unge blandt andet via plakater 
  opfordrer folk til at tage stilling: " Hvem støtter du ", er teksten
   over billederne af Mogens Glistrup og en lille jugoslavisk pige.
  
  " Det er første gang, jeg har hørt så klar en melding fra 
  Socialdemokratiet, " siger Hans Stavnsager.
  
  
  
  